Kuopion museot

Näkymätön näkyväksi -taide ja romanikulttuuri -paneelikeskustelu
2024-11-30 14:00 - 15:30 (Europe/Helsinki) | Kuopion museo
Näkymätön näkyväksi -taide ja romanikulttuuri -paneelikeskustelu
Millainen on taiteen rooli Suomen romanien kulttuurissa? Millaista on ulkopuolisena taiteilijana dokumentoida romaniyhteisöä? Miten romanitaide näkyy suomalaisessa yhteiskunnassa ja mitä pitäisi tehdä, että se näkyisi tulevaisuudessa enemmän?
Näihin ja moniin muihin kysymyksiin etsitään vastauksia Kuopion museon monitoimitilassa järjestettävässä paneelikeskustelussa Näkymätön näkyväksi -taide ja romanikulttuuri. Keskustelemassa ovat Inga Angersaari, Diakonia-ammattikorkeakoulun asiantuntija, Monikulttuuriset opintopolut- hanke, Mertsi Ärling, Romano Missio ry:n toiminnanjohtaja sekä kuvataiteilija Jonne Heinonen, ROM –valokuvateoksen tekijä.
Keskustelun yhteydessä musiikkiesitys: Orvokki Baltzar ja Ossi Jauhiainen. Kahvitarjoilu. Tapahtuma on maksuton.

Opastus Ruutujen kapina -näyttelyyn
2024-12-01 14:00 - 15:00, 2024-12-08 14:00 - 15:00, 2024-12-15 14:00 - 15:00, 2024-12-22 14:00 - 15:00, 2024-12-29 14:00 - 15:00 | KUMMA, Kauppakatu 35, Kuopio, 70100
Tule mukaan avoimelle opastukselle Ruutujen kapina -näyttelyyn! Opastuksia järjestetään joka sunnuntai klo 14. Opastukseen voi osallistua taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.
Kuopion taidemuseon uusi Ruutujen kapina -näyttely rikkoo perinteisen sarjakuvan rajat ja vie kävijät ainutlaatuiselle matkalle nykysarjakuvan maailmaan. Nykysarjakuvanäyttely lataa Kuopion taidemuseoon tilallisia teoksia, ääntä, videoita, liikettä ja aikamatkailun tunnetta. Näyttelyssä tutkitaan sarjakuvaa tilan taiteena, sen mahdollisuuksia ja mahdottomuuksia mm. seinämaalausten, installaatioiden ja monikanavaisten teosten kautta.
Näyttelyssä on mukana vahvasti tarinallisuuteen nojaavia teoksia sekä tilallisen sarjakuvan mahdollisuuksia ja käsitetaiteen keinoja hyödyntäviä teoksia. Näyttelyn taiteilijat tulkitsevat lähestymistapoja paikkaan, henkilökohtaiseen tilaan, muistiin ja kotiseutuun. Taidemuseon lämpiöön katetaan myös messevä otanta nykysarjakuvaa perinteisemmässä muodossa kirjoina ja lehtinä kävijöiden luettavaksi.
Näyttely juhlistaa sarjakuvakollektiivi Kutikutin 20-vuotista taivalta. Mukana on monipuolinen joukko Kutikutin taiteilijoita: Sami Aho, Juliana Hyrri, Susanna Kesänen, Tiina Lehikoinen, Apila Pepita, Hanneriina Moisseinen, Lauri Mäkimurto, Jyrki Nissinen, Hannele Richert, Aiju Salminen ja Emmi Valve.

Hehkuu!-festivaalin konsertti Kuopion museolla
2024-12-03 16:00 - 16:30 | Kuopion museo
Kuopion konservatoriossa järjestetään joulukuun alussa ammatillisen koulutuksen klassisen linjan opiskelijoiden näyttökonserteista oma festivaali 3.–11.12.2024.
ti. 3.12. klo 16 Kuopion museon monitoimitila, Museokatu 1
Konsertissa kuullaan osia Paganinin triosta kitaralle, viululle ja sellolle, Paganinin Cantabile viululle ja kitaralle, sekä osia Bartókin Romanialaisista tansseista sovitettuina viululle ja kitaralle.
Fiia Sirviö, kitara
Venla Pursiainen, viulu
Elena Laakso, viulu
Harri Hyppölä, sello
Paganini, Bartok
Konserttiin on vapaa pääsy.

Taidevartti: Hanneriina Moisseinen, Liinatie, 2012 ke 4.12. klo 13
2024-12-04 13:00 - 13:30 | KUMMA, Kauppakatu 35, Kuopio, 70100
Tämänkertaisella taidevartilla käsitellään Hanneriina Moisseisen ommelluista ja piirretyistä sarjakuvaoriginaaleista koostuvaa Liinatie-teosta (2012), joka pohjautuu sarjakuvakirjaan Isä (2013).
Tällä kertaa taidevartin kesto on noin 30 min.
Taidevartilla voit nauttia taiteesta omalla tavallasi – voit joko vain kuunnella ja uppoutua teoksen maailmaan tai osallistua aktiivisesti kysellen ja kommentoiden.
Taidevartti sisältyy Kuopion taidemuseon pääsymaksuun 5/10 €, alle 18-vuotiaat ilmaiseksi ja Museokortti käy maksuvälineeksi.

Kantin Kestävä Keskiviikko, Ompeluseurat: Parsintapaja ja Roskakatos-kollektiivi
2024-12-04 16:30 - 19:00 | Kuopion museo
Tule korjaamaan käsin neulevaatteita – parsimaan sukat, lapaset, sormikkaat, villapaita tai -housut, korjaamaan neuleen resorit tai karanneet silmukat. Harjoitellaan yhdessä, korjausaktiivit neuvovat korjaamisen alkuun. Teemasta riippumatta voit tulla kaikenlaisten korjaustöiden kanssa. Pajaan saat tulla ilman ennakkoilmoittautumista oman aikataulun mukaan. Paikan päältä löytyy villalankoja, parsinneuloja ja parsintasieniä parsimiseen. Voit tuoda kiertoon myös omia lankakeriä.
Nähtävänä Roskakatos -kollektiivin maailmoja Hiuskarvan varassa 24 H -tapahtumasta Kulosaaren sillan alta. @roskakatos_kollektiivi Korjaaminen kannattaa aina!
Lisätietoja OMPELUSEUROISTA Instagramista.
(Ohjelmamuutokset ja täydennykset ovat mahdollisia)
Kantin Kestävän Keskiviikon kevätkauden 2025 ohjelma julkaistaan myöhemmin.
***
Kantin Kestävä Keskiviikko on paikka opetella yhdessä kulutuksen vähentämistä arjessa. Miten kunnostaa tai pitää huolta jo olemassa olevista vaatteista, esineistä tai rakennuksista? Tiedon ja kokemusten lisäksi aiheita lähestytään tekemisen ja taiteen keinoin.
Kantin Kestävä Keskiviikko järjestetään vaihtuvilla sisällöillä pääsääntöisesti joka kuun ensimmäinen keskiviikko klo 16.30 alkaen Kuopion museon monitoimitilassa. Luentokerroilla eri aihepiirien asiantuntijat tarjoavat vinkkejä ja neuvontaa kestävämpien ratkaisujen ja ilmastotekojen toteuttamiseen. OMPELUSEURAT luo omalla vuorollaan Kanttiin korjausolohuoneen, johon jokainen voi tulla korjaamaan rikkinäisiä tekstiilejä ja nauttimaan vaihtuvista taidesisällöistä. Vietetään yhdessä aikaa kuluttamisen sijaan korjaten ja opitaan toisiltamme. Vapaaehtoiset aktiivit neuvovat jokaiselle taitojen mukaisen korjaustyylin.
Lisätietoja OMPELUSEUROISTA Instagramista.
Kuopion kaupunginkirjaston koostaman vinkkilistan avulla kirjastosta voi lainata lisää kutakin aihetta käsittelevää kirjallisuutta. Esillä olleista kirjoista on pääkirjastolla pieni näyttely tapahtumakeskiviikon jälkeen.
Myös Kahvila Kantti palvelee herkuillaan klo 17 saakka!
Tapahtumiin on vapaa pääsy. (Mahdolliset luentosisällöt striimataan Kuopion museon Youtube-kanavalle.)
Kantti on tiedon, tarinoiden ja ihmisten avoin kohtaamispaikka, joka yhdistää pääkirjaston ja Kuopion museon.

Hehkuu!-festivaalin lounaskonsertti Kuopion museolla
2024-12-05 13:00 - 13:30 | Kuopion museo
Lounaskonsertin esiintyjänä Fiia Sirviö, kitara.

****
Hehkuu!-festivaalista: Kuopion konservatoriossa järjestetään joulukuun alussa ammatillisen koulutuksen klassisen linjan opiskelijoiden näyttökonserteista oma festivaali 3.–11.12.2024.
Hehkuu! -festivaalin konsertteja järjestetään Musiikkikeskuksen lisäksi kaupungintalolla, Kuopion Museolla ja Galleria Ars Liberassa.
Festivaalin tavoitteena on tuoda esiin konservatorion ammatillisen koulutuksen konserttitarjontaa ja osaamista. Konsertteja viedään kaupunkilaisten luokse muuallekin kuin varsinaisiin konserttisaleihin.
Kaikkiin konsertteihin on vapaa pääsy.

Opastus: Korttelimuseon joulu
2024-12-07 13:00 - 14:00, 2024-12-14 13:00 - 14:00, 2024-12-21 13:00 - 14:00, 2024-12-26 11:00 - 12:00, 2024-12-26 13:00 - 14:00, 2024-12-26 15:00 - 16:00, 2024-12-28 13:00 - 14:00 | Korttelimuseo, Kirkkokatu 22, Kuopio, 70100
Korttelimuseon perinteisessä joulunäyttelyssä voi kokea, miltä joulu tuoksui ja näytti ennen. Museokorttelin kodit on puettu jouluasuun 1800-luvulta 1930-luvulle. Näyttelyssä tapaat vanhan ajan joulupukin ja voit kuunnella joulunajan radio-ohjelmia.
Jouluopastuksilla tutustutaan joulunviettoon eri aikakausien ja yhteiskuntaluokkien kodeissa. Kierroksella kuullaan joulunvieton moninaisista taustoista, perinteistä ja tavoista.
Opastukset lauantaisin klo 13 ja tapaninpäivänä klo 11, 13 ja 15. Opastuksille pääset mukaan museon pääsylipulla. Kesto n. 45 min.
La 7.12. klo 13
La 14.12. klo 13
La 21.12. klo 13
To 26.12. klo 11, 13 ja 15
La 28.12. klo 13
La 4.1. klo 13
Korttelimuseo on poikkeuksellisesti suljettu itsenäisyyspäivänä 6.12., jouluna 24.–25.12. ja uudenvuodenpäivänä 1.1. Lisäksi museokauppa on suljettu 31.12.
Pidennetty aukiolo 26.–29.12. ja 2.–5.1. (klo 10–17)

Virkistävä viulunsoitto kaikilla elämänaalloilla
2024-12-08 12:00 - 13:00, 2024-12-15 12:00 - 13:00 | Korttelimuseo, Kirkkokatu 22, Kuopio, 70100
Suomalaisen musiikin viulukonsertti Kuopion korttelimuseon biedermeiersalissa, viulisti Maria Nikulina. Vapaa pääsy.
Tapahtuma on osa Kuopio250-juhlavuotta.

Virkistävä viulunsoitto kaikilla elämänaalloilla
2024-12-08 15:00 - 16:00 | Kuopion museo
Suomalaisen musiikin viulukonsertti Kuopion museon monitoimitilassa, viulisti Maria Nikulina. Vapaa pääsy.
Tapahtuma on osa Kuopio250-juhlavuotta.

Etäopastus: Korttelimuseon joulu
2024-12-08 15:00 - 16:00
Tule mukaan tutustumaan entisajan jouluun!
Kuopion korttelimuseolta striimataan sunnuntaina 8.12. klo 15 maksuton etäopastus, jolla tutustutaan joulunviettoon eri aikakausien ja yhteiskuntaluokkien kodeissa 1800-luvun lopulta 1930-luvulle. Opastuksella kuullaan joulunvieton moninaisista taustoista, perinteistä ja tavoista. Kesto n. 30–45 min.
Striimin löydät Kuopion museon YouTube-kanavalta: https://www.youtube.com/@Kuopion_Museo
Striimin tallenne on katsottavissa kahden viikon ajan esityksen jälkeen.
Tervetuloa kuulolle!

Filosofiakahvila: Kielellisen merkityksen objektiivisuus
2024-12-11 17:00 - 19:00 | Kuopion museo
SnellmanEDUn Filosofiakahvilan syyskaudella jatketaan kevätkaudella 2024 aloitetulla teemalla objektiivisuus.
Kun ajattelemme, ajattelemme jotakin asiaa tai kohdetta. Suomen kielessäkin on käytössä latinan kohdetta tarkoittavasta sanasta peräisin oleva ‘objekti’ johdannaisineen. Objektiivisen ja objektiivisuuden vastinpariksi esitetään taas yleisesti subjektiivinen ja subjektiivisuus. Myöskin latinasta peräisin oleva ’subjekti’ tarkoittaa kokijaa ja tekijää, sitä joka ajattelee. Voiko se, mitä ajattelemme, olla kaikille ajattelijoille samaa – voiko meidän erillisten subjektien ajattelulla olla yhteinen objekti? Objektiivisuutta pidetään erityisesti tieteellisen tutkimuksen pyrkimyksenä. Jotkut pitänevät yhä objektiivisuutta myös ihanteena, jota tulisi tavoitella muun muassa journalismissa ja oikeudenkäynneissä ja miksei yleisemminkin kriittisessä ajattelussa. Voiko ajattelumme olla, edes joskus tai osittain, objektiivista? Jos voi, niin mitä tämä edellyttää, ja jos ei, niin miksi ei?
Keskiviikkona 11.12.2024 klo 17-19 Filosofiakahvilan puhujavieraana on Jaakko Reinikainen, filosofian tohtori, aiheena Kielellisen merkityksen objektiivisuus. Tule mukaan kuuntelemaan ja keskustelemaan!
Sisältö
Syyskauden Filosofiakahvilan ajankohdat ovat:
ke 25.9. klo 17-19 Mitä objektiivisuus tarkoittaa, Inkeri Koskinen, tieteenfilosofian tutkija, dosentti, Helsingin yliopisto >>
ke 13.11. klo 17-19 Journalismi ja objektiivisuus – mahdoton yhtälö?, Olli Seuri, Uuden Jutun perustajajäsen, journalistiikan dosentti, Jyväskylän yliopisto >>
ke 11.12. klo 17-19 Kielellisen merkityksen objektiivisuus, Jaakko Reinikainen, filosofian tohtori, Tampereen yliopisto
Tilaisuus on kaikille avoin ja maksuton. Se toteutetaan yhteistyössä Kuopion museon kanssa. SnellmanEDU suosittelee ilmoittautumaan etukäteen sivuiltaan löytyvällä lomakkeella. Kahvila Kantista voi noutaa omakustanteiset kahvit nautittavaksi tilaisuudessa. Tervetuloa jälleen Filosofiakahvilaan, sekä uudet että tutut kävijät!

Kuopion kummallisin pikkujoulu
2024-12-14 10:00 - 19:00 | KUMMA, Kauppakatu 35, Kuopio, 70100
Kuopion taidemuseon ikiomilla pikkujouluilla lauantaina 14.12. taiteillaan kummallisuuden rajamailla! Kuopion kummallisin pikkujoulu on täynnä kaikkea flipperintyöstöperformanssista tanssiteokseen ja sarjakuvatyöpajasta live-musiikkiin. Meillä ei mikään ole tuolloin liian outoa (tai no onko koskaan?) ja kenties lähes kaikki saattaa olla mahdollista.
Taidemuseo on auki klo 10–19 ja alle 30-vuotiaat pääsevät ilmaiseksi. Tule mukaan nauttimaan ainutlaatuisista esityksistä, luovista työpajoista ja mahdollisesti jouluisesta tunnelmasta. Tule kuvaamaan oma tai kaverin pää vadilla!

10.30–13.30 Jyrki Nissisen flipperintyöstöperformanssi
Tule seuraamaan Jyrki Nissisen taiteellista työskentelyä! Nissinen jatkaa flipperinsä sisäpinnan kuvittamista livenä

13.00 Elina Kuivalainen & Iina Havia: Nostos -tanssiteos
Nostos (suom. kotiinpaluu) on tanssiteos, joka vie sinut matkalle Kuopion taidemuseon Ruutujen kapina -sarjakuvanäyttelyn inspiroimana. Tanssijat liikkuvat teosten ja tilan välillä, kysyen, mitkä hetket elämässä jäävät muistoihin kuvina. Onko kuvissa totuutta vai ovatko ne vain liikkeestä napattuja hetkiä?

Klo 14-16 Hannele Richertin Remiksaa oma sarjakuva -työpaja
Tule remiksaamaan oma sarjakuva! Työpajassa tehdään kollaasisarjakuvia leikaten ja liimaten aiemmin Kuti-lehdissä ilmestynyttä materiaalia. Alle 10-vuotiaat aikuisen kanssa.
klo 17.30 Faarao Pirttikangas
Illan kruunaa Faarao Pirttikankaan esiintyminen!

klo 18.30 Pimeä opastus
Valomerkki kestää meillä yhden opastuksen verran. Miltä taidemuseo näyttää pimeässä?
Näiden lisäksi voit myös kuvauttaa pääsi vadilla, testata tietosi jouluisessa tietovisassa ja tutustua museoiden verkkojoulupakettiin. Myös museokauppa yllättää jouluisesti!

Keskiaikaiset puukirkot -luento
2024-12-15 13:00 - 14:00 | Kuopion museo
Seppo Latvalan luento keskiaikaisista puukirkoista. Luennon aluksi Vilja Patana soittaa kotikanteleella.
Tilaisuus on Kuopion museon monitoimitilassa, vapaa pääsy.
Järj. Kuopion Kalevalaiset ry

Kantin pieni joulupaketti
2024-12-16 08:00 - 2025-01-06 17:00 | https://kuopionmuseot.fi/tapahtuma/kantin-pieni-joulupaketti/
Kuopion pääkirjasto ja kulttuurihistoriallinen museo ovat valmistaneet pienen paketin joulunodotuksen iloksi. Sieltä paljastuu kuva-arkiston aarteita, kirjavinkkejä sekä lyhyitä äänitteitä, jotka kertovat joulun monivaiheisesta historiasta.
Pakettiin on panoksensa laittanut myös Oulun, Lahden, Jyväskylän ja Kuopion kulttuuripalveluiden ICT-asioita kehittänyt KUDOS-hanke. Sen myötä kokeilemaan päästiin nimittäin upouutta Smartify-alustaa. Kuulemme mielellämme kokemuksia sen käytöstä!
Paketti aukeaa tämän linkin kautta: Kantin pieni joulupaketti
Hyvää joulua!

Kuva: Osuusliike Kallan jouluikkunoita vuonna 1958. Kalle Jälänne. Kuopion kulttuurihistoriallinen museo

Sinun orkesterisi kylässä Kuopion museossa
2024-12-17 13:30 - 13:50 | Kuopion museo
Kuopion kaupunginorkesterin jousitrio Tanja Jurevainen / viulu, Oili Tuhkanen / alttoviulu ja Kiira Siikavirta / kontrabasso vierailee tiistaina 17.12. klo 13.30 Kuopion museon monitoimitilassa. Trion soittamat sävelet vievät yleisön jouluisiin tunnelmiin.
Minikonsertin kesto on noin 20 minuuttia, ja siihen on vapaa pääsy.

Kuopion museon opastus: Kolmen pöllön perilliset
2024-12-17 14:00 - 14:45 | Kuopion museo
Vuonna 1896 perustettu Kuopion Luonnon Ystäväin Yhdistys (KLYY) on Suomen vanhimpia luonnontieteellisiä yhdistyksiä ja yksi Kuopion museon perustajista. KLYY:n tarina on nyt tallennettu juhlavaksi kuvateokseksi. Tekstin on kirjoittanut historian dosentti Juha Pohjonen. Kirjan julkistamistilaisuus on Kuopion museon monitoimitilassa (Museokatu 1) tiistaina 17. joulukuuta klo 15–17. Vapaa pääsy.
Ennen julkistamistilaisuutta järjestetään KLYY:n historiasta opastettu kierros Kuopion museon Ihmisen aika ja Muuttuva luonto näyttelyihin. Kierroksella selviää muun muassa miksi tunturipöllö, viirupöllö ja lapinpöllö liittyvät erottamattomasti Luonnon Ystäväin toimintaan.
Opastus sisältyy museon pääsylipun hintaan 13 € / 7 €, alle 18-vuotiaat ilmaiseksi. Museokortti ja Kaikukortti käyvät. Opastus on kestoltaan noin 45 minuuttia.
***
Kuvatiedot: Luonnon Ystäväin Yhdistys on Kuopion museon luonnontieteellisten kokoelmien perustaja. Kuvassa on kaupungin rakennuttama museorakennus heti valmistumisensa jälkeen vuonna 1907. Tontin etunurkalla oikealla sijaitsi pieni puinen kreikkalaiskatolinen kirkko. Victor Barsokevitsch, Kuopion kulttuurihistoriallinen museo. Väritetty kuva.

Kolmen pöllön perilliset -juhlakirjan julkistamistilaisuus
2024-12-17 15:00 - 17:00 | Kuopion museo
Juha Pohjonen: KOLMEN PÖLLÖN PERILLISET – Juhlateos luonnonystävistä!
Vuonna 1896 perustettu Kuopion Luonnon Ystäväin Yhdistys (KLYY) on Suomen vanhimpia luonnontieteellisiä yhdistyksiä ja Kuopion museon perustaja. Sen tarina on nyt tallennettu juhlavaksi kuvateokseksi. Tekstin on kirjoittanut historian dosentti Juha Pohjonen.
Teos sisältää yli neljäsataa valokuvaa ja vie lukijansa 125 vuoden aikamatkalle Suomen itsenäistymisen alkuvaiheista nykyisyyteen. Kuopion luonnonystävien toiminta on merkittävä osa suomalaisen luonnontieteiden, luonnonsuojelun ja ympäristötietoisuuden kehityksen historiaa. KLYY on elänyt mukana ajan virrassa ympäröivän yhteiskunnan tapahtumissa ja Kuopion kaupungin kasvussa.
Yhdistyksen vaiheissa on ollut mukana lukuisia maamme merkkihenkilöitä, lähtien taiteilija Ferdinand von Wrightistä 1800-luvulta, päätyen nykyajassa aina presidentteihin Ahtisaareen sekä Niinistöön saakka.
Kirjan julkistamistilaisuus on Kuopion museon monitoimitilassa (Museokatu 1) tiistaina 17. joulukuuta klo 15 – 17. Kirjoittaja Juha Pohjonen kertoo teoksesta. Esillä pienoisnäyttely KLYY:n toiminnan ajalta. Kahvitarjoilu, vapaa pääsy. Tervetuloa!
***
Ennen julkistamistilaisuutta klo 14 alkaen järjestetään KLYY:n historiasta opastettu kierros Kuopion museon Ihmisen aika ja Muuttuva luonto näyttelyihin. Kierroksella selviää muun muassa miksi tunturipöllö, viirupöllö ja lapinpöllö liittyvät erottamattomasti Luonnon Ystäväin toimintaan.
Opastus sisältyy museon pääsylipun hintaan 13 € / 7 €, alle 18-vuotiaat ilmaiseksi. Museokortti ja Kaikukortti käyvät. Opastus on kestoltaan noin 45 minuuttia.
***
Kuvatiedot: Luonnon Ystäväin Yhdistys on Kuopion museon luonnontieteellisten kokoelmien perustaja. Kuvassa on kaupungin rakennuttama museorakennus heti valmistumisensa jälkeen vuonna 1907. Tontin etunurkalla oikealla sijaitsi pieni puinen kreikkalaiskatolinen kirkko. Victor Barsokevitsch, Kuopion kulttuurihistoriallinen museo. Väritetty kuva.

Kuopion Taideopiston tanssikoulun joulutervehdys
2024-12-18 18:00 - 18:30 | Kuopion museo
Kuopion Taideopiston tanssikoulun oppilaat tuovat tanssin iloa Kuopion Museolle! Luvassa on sekä lasten että nuorten baletti- ja jazztanssiesityksiä. Tapahtumassa nähtävät tanssijat ovat iältään 5-19 -vuotiaita. Tapahtuma on kaikille avoin!

Maria Nikulinan joulukonsertti
2024-12-21 14:00 - 15:00 | KUMMA, Kauppakatu 35, Kuopio, 70100
Tervetuloa Kuopion taidemuseoon laskeutumaan joulunviettoon Maria Nikulinan esittämien joululaulujen saattelemana. Nikulina esittää perinteistä joulumusiikkia viululla, pianolla ja laulaen Ruutujen kapina -näyttelyssä. Esitys kestää noin tunnin.
Tapahtuma sisältyy Kuopion taidemuseon pääsymaksuun 5/10€, alle 18-vuotiaat ilmaiseksi ja Museokortti käy maksuvälineeksi.
Tapahtuma on osa Kuopio 250-ohjelmaa.
